《胡不归二首》
宋代·高吉

客从暑中来，清风入我户。
佩带楚兰香，囊癯湘蓠句。
一笑忘形骸，百年示肺腑。
烹鲤唤麹生，劳苦竹学处。
远游焉伥伥，归梦应栩栩。
回首白云飞，下有白发母。
白发不堪剪，儿去定何所。
频频占鹊喜，嗷嗷待鸟哺。
去时萱始华，执手泪如雨。
萱华几飘风，月落啼杜宇。

作者简介：高吉，字几伯，庐陵（今江西吉安）人。有《懒真小集》，江万里为之序。事见《江湖后集》卷一五。今录诗十七首。